ลงเร็ว ขึ้นเร็ว
*หากดูโมเมนตัมของตลาดหุ้นไทยในช่วงหนึ่งสัปดาห์ที่ผ่านมาจะเห็นว่า ดัชนีค่อนข้างสวิงสวายในแบบ “ลงเร็ว ขึ้นเร็ว” จนแทบตั้งตัวไม่ทัน เพราะนักเล่นกลุ่มต่าง ๆ เล่นสั้นมากขึ้น แถมเจอพวกเล่นชอร์ตเข้าอีกดอก ตลาดหุ้นเลยผันผวนอย่างที่เห็น หรือแม้กระทั่งการ “เคาะขวา เคาะซ้าย” ของพวกโรบอต ก็เป็นอีกหนึ่งปัจจัยที่ทำให้ดัชนีแกว่งตัวถี่ยิบพะยะค่ะ
24 ธ.ค. 2563

เจาะกระดาน : โมนิก้าและทีมงาน
*หากดูโมเมนตัมของตลาดหุ้นไทยในช่วงหนึ่งสัปดาห์ที่ผ่านมาจะเห็นว่า ดัชนีค่อนข้างสวิงสวายในแบบ “ลงเร็ว ขึ้นเร็ว” จนแทบตั้งตัวไม่ทัน เพราะนักเล่นกลุ่มต่าง ๆ เล่นสั้นมากขึ้น แถมเจอพวกเล่นชอร์ตเข้าอีกดอก ตลาดหุ้นเลยผันผวนอย่างที่เห็น หรือแม้กระทั่งการ “เคาะขวา เคาะซ้าย” ของพวกโรบอต ก็เป็นอีกหนึ่งปัจจัยที่ทำให้ดัชนีแกว่งตัวถี่ยิบพะยะค่ะ
*ประเด็นเหล่านี้เป็นเรื่องที่ “โมนิก้า” อยากหยิบยกขึ้นมาพูดสุด ๆ เพราะต้องการสื่อสารให้นักลงทุนได้รู้ถึงการตอบสนองของตลาดหุ้นไทยจะออกมาในโทนบวกมากกว่าโทนลบ วานนี้ถึงเห็นดัชนีขึ้นมายืนปิดที่ระดับ 1,451.52 จุด บวกไป 35.50 จุด ด้วยมูลค่าการซื้อขาย 1.03 แสนล้านบาท ซึ่งเป็นการตอกย้ำว่า ตลาดหุ้นไทยยังมีเสน่ห์ดึงดูดใจนักลงทุนสถาบันเหมือนเดิมเจ้าค่ะ
*วันนี้จึงกลายเป็นอีกครั้งที่ทำให้ทุกคนเริงร่าสุด ๆ ไม่ว่าจะเป็น “หุ้นใหญ่ หุ้นกลาง หุ้นเล็ก” ต่างมีสตอรี่บิลต์อารมณ์กันมากมาย “โมนิก้า” เลยถือโอกาสเม้าท์ถึงหุ้นทางเลือกที่โผล่ขึ้นมาเปล่งแสงระยิบระยับ บวกกับในช่วงหลายวันที่ผ่านมาเม้าท์ถึงหุ้นตัวเดิม ๆ ไปเยอะมาก จึงอยากเปลี่ยนบรรยากาศสนทนาให้มีรสชาติมากขึ้นกว่าเดิม (เบื่อน้ำพริกถ้วยเก่า)..อิอิอิ
*โดยเฉพาะในรายของ AEONTS ถูกกองทุนซัดขวา โป้ง..โป้ง..โป้ง ในช่วง 2 เดือนที่ผ่านมา หุ้นถึงขึ้นมายืนปิดที่ 220 บาท บวกไป 28 บาท หรือขึ้นไป 14.60% ด้วยมูลค่าการซื้อขาย 1.89 พันล้านบาท ท่ามกลางค่า P/E 13 เท่าแบบนี้  “โมนิก้า” จึงกล้าฟันธงแบบไม่กลัวหน้าแหกว่า หุ้นน่าจะขึ้นไปหาฐานเก่าบริเวณ 230 บาทแน่ ๆ เพราะไม่มีอะไรที่ผิดแผกไปจากเดิม แถมแนวทางการเติบโตปี 64 ก็ชัดเจนแบบนี้..ลุยโลดค่ะ
*ส่วนคนที่ชอบลงทุนกลางถึงยาว “โมนิก้า” คงมองไปที่หุ้น WHA เป็นลำดับแรก เพราะต้องการสื่อให้แฟนคลับได้เห็นโมเมนตัมของ “ธุรกิจ” และ “หุ้น” คงไม่มีอะไรแย่ไปกว่านี้อีกแล้ว เดี๊ยนเลยมองว่า ปี 64 หุ้นมีโอกาสวิ่งขึ้นไปแถว 4 บาท และการที่หุ้นยืนปิดที่ระดับ 3.04 บาท บวกไป 0.02 บาท หรือขึ้นไป 0.65% ด้วยมูลค่าการซื้อขาย 282 ล้านบาท ก็เป็นโอกาสสำหรับคนที่มีเงินเย็น และมองไกลนะคะ
*สำหรับหุ้นที่มีลักษณะ “น่ารัก น่าลุ้น” เดี๊ยนขอมองไปที่ RBF เพื่อชี้ให้เห็นโอกาสเติบโตในปี 64 ยังเปิดกว้างเหมือนเดิม และการที่หุ้นพยายามรักษาฐานแนวรับ 9 บาท เท่ากับเปิดช่องให้แฟนพันธุ์แท้ “เฮียสมชาย” เข้ามาเก็บหุ้นอีกรอบ “โมนิก้า” ถึงมองราคาปิดที่ 9.20 บาท บวกไป 0.20 บาท หรือขึ้นไป 2.20% ด้วยมูลค่าการซื้อขาย 76 ล้านบาท ยังเป็นจุดที่เหมาะต่อการทยอยสะสมเจ้าค่ะ
*ส่วนคนที่ชอบอิงกระแสเพียว ๆ “โมนิก้า” ขอแนะนำให้ตามไปดูหุ้นดาวเทียม THCOM หลังทะลุเพดานขึ้นมาปิดที่ระดับ 7.50 บาท บวกไป 0.15 บาท หรือขึ้นไป 2% ด้วยมูลค่าการซื้อขาย 850 ล้านบาท พร้อมกับเปิดสตอรี่หุ้นต่ำบุ๊ก (10.55) ผสานกับมีเรื่องเทิร์นอะราวด์เป็นแรงสนับสนุน เดี๊ยนเลยเชื่อว่า เที่ยวนี้จะซัดกันแบบปรอทแตกแน่ ๆ แถมเมื่อนำกำไรต่อหุ้นที่คาดว่าจะทำได้ 0.80 บาท เทียบบน P/E 15 เท่า..มันชวนให้คิดว่า มีโอกาสไปต่อสูงนะจะบอกให้
*อีกหนึ่งความเสียวที่ “โมนิก้า” อยากเม้าท์ถึงคงพุ่งเป้าไปที่ ERW หลังราคาหุ้นกวัดแกว่งดีเหลือเกินในช่วง 3-4 วันที่ผ่านมา ผสานกับการยืนปิดที่ 3.70 บาท บวกไป 0.22 บาท หรือขึ้นไป 6.30% ด้วยมูลค่าการซื้อขาย 64 ล้านบาท น่าจะเป็นจุดที่ทำให้นักเสี่ยงโชคกระโจนเข้าไปตะลุมบอนอีกพักใหญ่ ๆ เดี๊ยนเลยมองว่า หุ้นตัวนี้เหมาะสำหรับคนใจกล้าโดยเฉพาะ ส่วนคนใจเสาะขอให้ยืนดูเฉย ๆ นะคะ
*แจ่มสุด ๆ ในบรรดาหุ้นไซส์เล็กต้องยกให้ YGG หลังเปิดสตอรี่บีทีเอสเข้ามาถือหุ้น หวังต่อยอดธุรกิจโฆษณา ส่งผลให้พวกมือเก๋ากระโจนเข้ามาไล่ราคากันพรึ่บพรั่บ จนราคาหุ้นวิ่งขึ้นมาปิดที่ 15 บาท บวกไป 0.70 บาท หรือขึ้นไป 4.90% ด้วยมูลค่าการซื้อขาย 122 ล้านบาท “โมนิก้า” คงบอกได้แค่เพียงว่า ระยะสั้น ๆ ดีต่อใจอย่างแน่นอน ส่วนระยะยาวต้องดูกันไปเรื่อย ๆ เพราะอะไรก็เกิดขึ้นได้ในโลกใบนี้..อิอิอิ